LIETUVOS RESPUBLIKOS VYRIAUSYBĖS KANCELIARIJA

TEISĖS DEPARTAMENTAS

IŠVADA

Dėl Lietuvos Respublikos Vyriausybės nutarimo „Dėl Lietuvos Respublikos autorių teisių ir gretutinių teisių įstatymo įgyvendinimo“ PROJEKTO

(TAP-17-1667(2); TAIS Nr. 18-8559)

Nr.

Vilnius

Įvertinę Nutarimo projekto, patikslinto pagal Teisės grupės 2017 m. lapkričio 9 d. išvadoje Nr. NV-2847 ir 2017 m. lapkričio 10 d. išvadoje Nr. NV-2856 pateiktas pastabas, atitiktį įstatymams, Vyriausybės nutarimams, teisės technikos reikalavimams, teikiame šias pastabas ir pasiūlymus:

1. Kompensacinio atlyginimo už audiovizualinių kūrinių ar fonogramose įrašytų kūrinių atgaminimą asmeniniais tikslais surinkimo, paskirstymo, mokėjimo ir grąžinimo tvarkos aprašo (toliau – Aprašas 1) bei Kompensacinio atlyginimo už kūrinių atgaminimą asmeniniais tikslais reprografijos būdu surinkimo, paskirstymo, mokėjimo ir grąžinimo tvarkos aprašo (toliau – Aprašas 2) priedais tvirtinamas atitinkamų dokumentų formas siūlytume tvirtinti ne Vyriausybės nutarimu, o kultūros ministro įsakymu, vengiant, keičiantis nurodomos informacijos atitinkamų dokumentų formose poreikiui, dažno Vyriausybės nutarimo keitimo; be kita ko, Aprašais suteikiama galimybė minėtus dokumentus teikti elektroniniu būdu, todėl atitinkamų dokumentų formas tvirtinant kultūros ministro įsakymu bus lengviau jas pritaikyti integruojant į elektroninę erdvę (sistemas); taipogi būtų lengvesnis jų administravimas.

2. Atkreiptinas dėmesys, kad nėra aišku, kodėl Aprašo 1 101 ir 102 punktuose ir Aprašo 2 191 ir 192 punktuose nustatomas skirtingas reguliavimas terminų kontekste, nenumatant skirtingo nuostatų įsigaliojimo. Siūlytume „išgryninti“ siūlymą, be kita ko, aiškiai jį pagrindžiant teikime Vyriausybei, nes nepateikus nuostatos pagrindimo nėra aiškus teisės akto projekto rengėjų siekis. Taipogi turėtų būti peržiūrėta pastarųjų Aprašų punktų numeracija (pvz.: 10, 101, 102 ir t.t.).

Atkreiptinas dėmesys, kad visuose Aprašuose visgi vartojamos skirtingos formuluotės nurodomų terminų skaičiavimui: kalendorinės dienos ir dienos (ne darbo dienos), siūlytume suderinti arba skirtingą reguliavimą pagrįsti teikime Vyriausybei.

3. Aprašo 3 3 punkte, siekiant nuoseklumo visų Aprašų kontekste, siūlytume atsisakyti nurodomo įstatymo priedo pavadinimą.

4. Aprašo 2 11 punkte vartojama nuoroda į Aprašo 10 punktą turėtų būti tikslinama, nes nėra aišku, kuri Aprašo 10 punkto redakcija turima omenyje.

5. Kompensacinio atlyginimo už knygų ir vaizduojamojo meno leidinių (dailės ir fotografijų albumų) panaudą bibliotekose mokėjimo tvarkos aprašo 18 punkte duodama nuoroda į Aprašo 18 punktą turėtų būti koreguojama, duodant nuorodą į Aprašo 17 punktą.

Teisės grupės patarėja Gerda Štaraitė-Barsulienė

Gerda Štaraitė-Barsulienė, tel. 8 706 63 791, el. p. gerda.staraite@lrv.lt